
VENDIM
Nr. 1173, datë 24.12.2020
[bookmark: _gjdgxs]
PËR TRANSFERIMIN NË FONDIN E PASURIVE TË PALUAJTSHME PËR MBËSHTETJEN E INVESTIMEVE STRATEGJIKE TË PRONAVE TË PALUAJTSHME SHTETËRORE ME NR. 277, 344/1 DHE 345/1, ME SIPËRFAQE TË PËRGJITHSHME PREJ 41,463 m2, NË ZONËN KADASTRALE 2371, NË FSHATIN LAJTHIZË, BASHKIA FUSHË-ARRËS, NË PRONËSI TË BASHKISË FUSHË-ARRËS, SI DHE VËNIEN E  TYRE NË DISPOZICION PËR ZHVILLIMIN DHE REALIZIMIN E PROJEKTIT INVESTUES STRATEGJIK “KOMPLEKSI TURIZËM RURAL LAJTHIZA”

Në mbështetje të nenit 100 të Kushtetutës, të nenit 27, të ligjit nr. 55/2015, “Për investimet strategjike në Republikën e Shqipërisë”, dhe të neneve 13 e 15, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, me propozimin e ministrit të Financave dhe Ekonomisë, Këshilli i Ministrave

VENDOSI:

1. Transferimin në Fondin e Pasurive të Paluajtshme për Mbështetjen e Investimeve Strategjike, i cili administrohet nga ministria përgjegjëse për ekonominë,  të pronave të paluajtshme shtetërore me nr. 277, 344/1 dhe 345/1, me sipërfaqe të përgjithshme prej 41,463 m2, kategoria e resursit “pyll”, në zonën kadastrale 2371, në fshatin Lajthizë, Bashkia Fushë-Arrës, në pronësi të Bashkisë Fushë-Arrës, sipas aneksit 1, kartelave të pasurisë dhe planimetrisë, që i bashkëlidhen këtij vendimi.
[bookmark: _GoBack]2. Pasuria e paluajtshme shtetërore, e përmendur në pikën 1 të këtij vendimi, të vihet në dispozicion për zhvillimin dhe realizimin e projektit të investimit strategjik “Kompleksi Turizëm Rural Lajthiza”, me subjekt investues “Lajthiza Invest” sh.a., me NIUS J98009202P.
3. Vënia në dispozicion e pasurisë së paluajtshme shtetërore bëhet për 30 (tridhjetë) vjet me tarifën 1 euro. Afati i përdorimit fillon nga data e nënshkrimit të kontratës së qirasë, ndërmjet ministrit të Financave dhe Ekonomisë dhe subjektit investues.
4. E drejta e përdorimit të tokës shtetërore nga investitori strategjik “Lajthiza Invest” sh.a., me NIUS J98009202P, dhe detyrimet e kushtet e përdorimit do të bazohen në vendimin nr. 36/6, datë 24.6.2020, të Komitetit të Investimeve Strategjike dhe kontratën e qirasë që do të nënshkruhet ndërmjet subjektit dhe Ministrisë së Financave dhe Ekonomisë.
5. Aplikimi për leje/licenca/autorizime për realizimin e investimit strategjik “Kompleks Turizëm Rural Lajthiza” realizohet sipas legjislacionit të investimeve strategjike.
6. Ngarkohen Ministria e Financave dhe Ekonomisë, Agjencia Shqiptare e Zhvillimit të Investimeve, Bashkia Fushë-Arrës dhe Agjencia Shtetërore e Kadastrës Pukë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe

